[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.10.2006

COM(2006) 646 τελικό

2006/0210 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/…/ΕΚ σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγη

Προκειμένου να αποφευχθούν συμπληρωματικές προθεσμίες για την έναρξη ισχύος της οδηγίας 2006/…/ΕΚ του Ευρωπαϊκού Κοινοβουλίου και του Συμβουλίου, της […] 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου[1], πρέπει να θεσπιστούν επειγόντως τα αναγκαία μέτρα για την εφαρμογή της παρούσας οδηγίας σύμφωνα με την απόφαση 1999/468/ΕΚ[2].

Η οδηγία 2006/…/ΕΚ θεσπίζει εναρμονισμένους όρους έκδοσης τεχνικών πιστοποιητικών για τα σκάφη εσωτερικής ναυσιπλοΐας σε ολόκληρο το δίκτυο εσωτερικών πλωτών οδών της Κοινότητας.

Οι τεχνικές προδιαγραφές που εμφαίνονται στα παραρτήματα της οδηγίας 2006/…/ΕΚ, περιλαμβάνουν ουσιαστικά τις διατάξεις που προβλέπονται στο πλαίσιο της εγκριθείσας το 2004 από τα κράτη μέλη της Κεντρικής Επιτροπής Ναυσιπλοΐας του Ρήνου (ΚΕΝΡ) έκδοσης του κανονισμού επιθεώρησης των σκαφών του Ρήνου. Οι όροι και οι τεχνικές προδιαγραφές που εφαρμόζονται στη χορήγηση πιστοποιητικών για σκάφη εσωτερικής ναυσιπλοΐας δυνάμει του άρθρου 22 της αναθεωρημένης σύμβασης για τη ναυσιπλοΐα του Ρήνου επικαιροποιούνται κατά διαστήματα και αναγνωρίζονται ότι αντικατοπτρίζουν την τρέχουσα εξέλιξη της τεχνολογίας.

Για την αποφυγή στρεβλώσεων του ανταγωνισμού και μη ισοδύναμων επιπέδων ασφάλειας, είναι σκόπιμο να υιοθετηθούν, για την επίτευξη εναρμόνισης σε ευρωπαϊκό επίπεδο, ισοδύναμες τεχνικές προδιαγραφές για το σύνολο του δικτύου εσωτερικών πλωτών οδών της Κοινότητας και να επικαιροποιούνται στη συνέχεια σε τακτά χρονικά διαστήματα με στόχο τη διατήρηση της ισοδυναμίας αυτής.

Η οδηγία 2006/…/ΕΚ πρέπει να διευκολύνει, μέσω της διαδικασίας επιτροπής, τη μετέπειτα προσαρμογή των προδιαγραφών αυτών ανάλογα με την τεχνική πρόοδο και την εξέλιξη που απορρέει από τις εργασίες άλλων διεθνών οργανισμών, ιδίως εκείνων της ΚΕΝΡ. Το άρθρο 20 παράγραφος 1 δεύτερο εδάφιο της εν λόγω οδηγίας προσδιορίζει ότι « Οι τροποποιήσεις αυτές πραγματοποιούνται ταχέως έτσι ώστε να διασφαλίζεται ότι οι τεχνικές προδιαγραφές που απαιτούνται για την έκδοση του κοινοτικού πιστοποιητικού εσωτερικής ναυσιπλοΐας το οποίο αναγνωρίζεται για τη ναυσιπλοΐα στο Ρήνο, θα έχουν επίπεδο ασφάλειας ισοδύναμο με το επίπεδο που απαιτείται για την έκδοση του πιστοποιητικού το οποίο αναφέρεται στο άρθρο της αναθεωρημένης σύμβασης για τη ναυσιπλοΐα στο Ρήνο » .

Προκειμένου να διευκολυνθεί η ταχεία πραγματοποίηση των τροποποιήσεων αυτών, οι νομοθέτες επέλεξαν από κοινού τη συμβουλευτική διαδικασία ως την πλέον κατάλληλη από τις διαδικασίες που προβλέπονται με την απόφαση του Συμβουλίου 1999/468/ΕΚ, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[3].

Με στόχο τη μεγαλύτερη συμμετοχή των νομοθετών στον έλεγχο των εκτελεστικών πράξεων, η απόφαση του Συμβουλίου 2006/512/ΕΚ, της 17ης Ιουλίου 2006, για την τροποποίηση της απόφασης 1999/468/ΕΚ[4] θεσπίζει την κανονιστική διαδικασία με έλεγχο (άρθρο 5α της τροποποιημένης απόφασης 1999/468/ΕΚ).

Η εφαρμογή χωρίς διαφοροποίηση της διαδικασίας αυτής θα συνεπαγόταν χρονοβόρες προθεσμίες για την προσαρμογή των παραρτημάτων της οδηγίας 2006/…/ΕΚ, πράγμα που θα ήταν αντίθετο με την ρητή θέληση των νομοθετών, όπως αναφέρεται ανωτέρω. Ενόψει της κατά διαστήματα προσαρμογής των προτύπων για τον Ρήνο, οι προθεσμίες αυτές θα μπορούσαν να δημιουργήσουν κίνδυνο σημαντικών αποκλίσεων μεταξύ του επιπέδου ασφάλειας της ναυσιπλοΐας στον Ρήνο και του επιπέδου ασφάλειας σε άλλες πλωτές οδούς της Κοινότητας. Αυτό θα συνιστούσε στρέβλωση του ανταγωνισμού για τους κοινοτικούς εμπορευόμενους οι οποίοι επιθυμούν να μεταφέρουν εμπορεύματα μέσω του Ρήνου. Αυτό θα είχε επίσης ως αποτέλεσμα να αμφισβητηθεί ακόμη και η αποτελεσματικότητα του κοινοτικού πιστοποιητικού σκαφών που εκδίδεται βάσει της οδηγίας 2006/…/ΕΚ.

Για τους προαναφερόμενους λόγους, είναι αναγκαίο να προβλεφθεί η δυνατότητα για την Επιτροπή να εφαρμόζει, για την προσαρμογή των παραρτημάτων για την έγκριση διατάξεων προσωρινού χαρακτήρα, την επείγουσα διαδικασία που προβλέπεται στο άρθρο 5α παράγραφος 6 της απόφασης 1999/468/ΕΚ, προκειμένου να μπορεί, με βάση τη σύμφωνη γνώμη της επιτροπής, να θεσπίζει αυτά τα μέτρα και να τα θέτει άμεσα σε εφαρμογή. Επιπλέον, πρέπει να συντομευθούν, για λόγους αποτελεσματικότητας, οι προθεσμίες που εφαρμόζονται συνήθως στο πλαίσιο της κανονιστικής διαδικασίας με έλεγχο για οποιοδήποτε άλλο μέτρο που πρέπει να ληφθεί σχετικά με την ασφάλεια της εσωτερικής ναυσιπλοΐας.

2. Τροποποιησεισ αρθρων της Οδηγιασ

2.1. Άρθρο 19

Στο άρθρο 19 σχετικά με τη διαδικασία επιτροπής ενδείκνυται να προστεθεί παραπομπή στη νέα κανονιστική διαδικασία με έλεγχο, η οποία προβλέπεται από την τροποποιημένη απόφαση του Συμβουλίου 1999/468/ΕΚ.

Όπως αναφέρεται ανωτέρω, συνεκτιμώντας λόγους ασφάλειας της ναυσιπλοΐας, για την αποφυγή στρεβλώσεων του ανταγωνισμού και προκειμένου να καταστεί δυνατή μια ταχεία τροποποίηση, όπως προβλέπεται με το άρθρο 20 παράγραφος 1 δεύτερο εδάφιο της οδηγίας, η Επιτροπή πρέπει να έχει τη δυνατότητα να προσφύγει στην επείγουσα διαδικασία που προβλέπεται με την τροποποιημένη απόφαση 1999/468/ΕΚ του Συμβουλίου. Η νέα παράγραφος 4 του άρθρου 19 δηλώνει ότι εφαρμόζεται το άρθρο 5α παράγραφοι 1, 2 και 6, καθώς και το άρθρο 7 της απόφασης 1999/468/ΕΚ, στο πλαίσιο της τήρησης των διατάξεων του άρθρου 8 της εν λόγω οδηγίας.

Η νέα παράγραφος 3 του άρθρου 19 δηλώνει ότι εφαρμόζεται το άρθρο 5α παράγραφοι 1 έως 4 και 5β), καθώς και το άρθρο 7 της απόφασης 1999/468/ΕΚ, στο πλαίσιο της τήρησης των διατάξεων του άρθρου 8 της εν λόγω οδηγίας. Για λόγους αποτελεσματικότητας, οι προθεσμίες που προβλέπονται στο άρθρο 5α παράγραφοι 3 γ), 4 β) και 4 ε) της απόφασης 1999/468/ΕΚ ορίζονται σε εικοσιμία ημέρες για την παράγραφο 3 γ), σε δεκαπέντε ημέρες για την παράγραφο 4 β), και σε ένα μήνα για την παράγραφο 4 ε).

2.2. Άρθρο 20

Η προσαρμογή των παραρτημάτων σύμφωνα με το άρθρο 20 παράγραφος 1 πρώτο εδάφιο της οδηγίας 2006/…/ΕΚ συνιστά μέτρο γενικής εμβέλειας που έχει ως στόχο την τροποποίηση μη ουσιαστικών στοιχείων της βασικής νομοθετικής πράξης, καθώς και την κατάργηση ορισμένων από τα στοιχεία αυτά ή τη συμπλήρωσή τους με την προσθήκη νέων ή ουσιαστικών στοιχείων. Σύμφωνα με το άρθρο 2 παράγραφος 2 της τροποποιημένης απόφασης του Συμβουλίου 1999/468/ΕΚ, τα μέτρα αυτά θεσπίζονται σύμφωνα με την κανονιστική διαδικασία με έλεγχο.

Για τους λόγους που αναφέρονται ανωτέρω, ενδείκνυται να προστεθεί παραπομπή στη διαδικασία επείγοντος η οποία προβλέπεται στη νέα παράγραφο 4 του άρθρου 19 της οδηγίας.

2.3. Παράρτημα II της οδηγίας, άρθρο 1.06

Το άρθρο 1.06 του παραρτήματος II της οδηγίας προβλέπει τη δυνατότητα προσαρμογής προδιαγραφών προσωρινού χαρακτήρα, « όταν κρίνεται επειγόντως απαραίτητη, για την προσαρμογή στην τεχνική εξέλιξη των μεταφορών δια των πλωτών οδών εσωτερικής ναυσιπλοΐας, η χορήγηση παρέκκλισης από τις διατάξεις της παρούσας οδηγίας πριν από την αναμενόμενη τροποποίησή της ή προκειμένου να καταστεί δυνατή η διενέργεια δοκιμών ».

Για την έγκριση τέτοιου είδους διατάξεων, είναι σκόπιμο να προστεθεί παραπομπή στη διαδικασία επείγοντος που προβλέπεται στη νέα παράγραφο 4 του άρθρου 19 της οδηγίας.

2.4. Παράρτημα II της οδηγίας, άρθρο 10.03 α και άρθρο 10.03 β

Το άρθρο 10.03 α του παραρτήματος II της οδηγίας προβλέπει τη χρήση της διαδικασίας επιτροπής για την αναγνώριση πρόσθετων προτύπων σχετικά με την έγκριση του τύπου ορισμένων συστημάτων πυρόσβεσης.

Το άρθρο 10.03 β του παραρτήματος II της οδηγίας προβλέπει τη χρήση της διαδικασίας επιτροπής για την έγκριση ορισμένων πρόσθετων υλικών πυρόσβεσης.

Δεδομένου ότι πρόκειται για μη επείγοντα από τυπική άποψη μέτρα γενικής εμβέλειας, ενδείκνυται να προστεθεί σε κάθε άρθρο παραπομπή στην κανονιστική διαδικασία με έλεγχο, η οποία προβλέπεται στη νέα παράγραφο 3 του άρθρου 19 της οδηγίας.

2006/0210 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/…/ΕΚ σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 71 παράγραφος 1,

την πρόταση της Επιτροπής[5],

τη γνώμη της Οικονομικής και Κοινωνικής Επιτροπής[6],

τη γνώμη της Επιτροπής Περιφερειών[7],

αποφασίζουν σύμφωνα με τη διαδικασία που προβλέπεται στο άρθρο 251 της συνθήκης[8],

Εκτιμώντας τα ακόλουθα:

(1) Η οδηγία 2006/…/ΕΚ[9] θεσπίζει εναρμονισμένους όρους έκδοσης τεχνικών πιστοποιητικών για τα σκάφη εσωτερικής ναυσιπλοΐας σε ολόκληρο το δίκτυο εσωτερικών πλωτών οδών της Κοινότητας.

(2) Οι τεχνικές προδιαγραφές που εμφαίνονται στα παραρτήματα της οδηγίας 2006/…/ΕΚ περιλαμβάνουν ουσιαστικά τις διατάξεις που προβλέπονται στο πλαίσιο της εγκριθείσας το 2004 από τα κράτη μέλη της Κεντρικής Επιτροπής Ναυσιπλοΐας του Ρήνου (ΚΕΝΡ) έκδοσης του κανονισμού επιθεώρησης των σκαφών του Ρήνου. Οι όροι και οι τεχνικές προδιαγραφές που εφαρμόζονται στη χορήγηση πιστοποιητικών για σκάφη εσωτερικής ναυσιπλοΐας δυνάμει του άρθρου 22 της αναθεωρημένης σύμβασης για τη ναυσιπλοΐα του Ρήνου επικαιροποιούνται κατά διαστήματα και αναγνωρίζονται ότι αντικατοπτρίζουν την τρέχουσα εξέλιξη της τεχνολογίας.

(3) Για την αποφυγή στρεβλώσεων του ανταγωνισμού και μη ισοδύναμων επιπέδων ασφάλειας, είναι σκόπιμο να υιοθετηθούν, για την επίτευξη εναρμόνισης σε ευρωπαϊκό επίπεδο, ισοδύναμες τεχνικές προδιαγραφές για το σύνολο του δικτύου εσωτερικών πλωτών οδών της Κοινότητας και να επικαιροποιούνται στη συνέχεια σε τακτά χρονικά διαστήματα με στόχο τη διατήρηση της ισοδυναμίας αυτής.

(4) Η οδηγία 2006/…/ΕΚ εξουσιοδοτεί την Επιτροπή να προσαρμόζει τις εν λόγω προδιαγραφές σύμφωνα με την τεχνική πρόοδο και την εξέλιξη των εργασιών άλλων διεθνών οργανισμών, ιδίως των εργασιών της ΚΕΝΡ, με βάση την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[10].

(5) Οι προσαρμογές αυτές πρέπει να πραγματοποιούνται ταχέως ώστε να διασφαλισθεί ότι οι αναγκαίες τεχνικές απαιτήσεις για την έκδοση κοινοτικού πιστοποιητικού για σκάφη εσωτερικής ναυσιπλοΐας παρέχουν επίπεδο ασφάλειας ισοδύναμο με εκείνο που απαιτείται για την έκδοση πιστοποιητικού που προβλέπεται από το άρθρο 22 της αναθεωρημένης σύμβασης για την ναυσιπλοΐα στον Ρήνο.

(6) Η απόφαση 1999/468/ΕΚ τροποποιήθηκε με την απόφαση 2006/512/ΕΚ, η οποία εισήγαγε την κανονιστική διαδικασία με έλεγχο για τα μέτρα γενικής εμβέλειας που έχουν ως στόχο την τροποποίηση μη ουσιαστικών στοιχείων μιας νομοθετικής πράξης η οποία εκδόθηκε σύμφωνα με τη διαδικασία που αναφέρεται στο άρθρο 251 της Συνθήκης, καθώς και την κατάργηση ορισμένων από τα στοιχεία αυτά ή τη συμπλήρωσή τους με την προσθήκη νέων ή ουσιαστικών στοιχείων.

(7) Κατά συνέπεια, ενδείκνυται η χρήση της κανονιστικής διαδικασίας με έλεγχο για τα μέτρα γενικής εμβέλειας που έχουν ως στόχο την τροποποίηση μη ουσιαστικών στοιχείων της οδηγίας 2006/…/ΕΚ.

(8) Για λόγους αποτελεσματικότητας, πρέπει να συντομευθούν οι προθεσμίες που εφαρμόζονται συνήθως στο πλαίσιο της κανονιστικής διαδικασίας με έλεγχο.

(9) Προκειμένου να μην τεθεί σε κίνδυνο το επίπεδο ασφάλειας της ναυσιπλοΐας και για την αποφυγή στρεβλώσεων του ανταγωνισμού στην εσωτερική αγορά, είναι αναγκαίο να εφαρμοστεί η διαδικασία επείγοντος που προβλέπεται στο άρθρο 5α παράγραφος 6 της απόφασης 1999/468/ΕΚ για οποιαδήποτε προσαρμογή των παραρτημάτων της οδηγίας 2006/…/ΕΚ στην τεχνική πρόοδο και στις σχετικές εξελίξεις που απορρέουν από τις εργασίες άλλων διεθνών οργανισμών, ιδίως της ΚΕΝΡ, καθώς και για την έκδοση διατάξεων προσωρινού χαρακτήρα.

(10) Κατά συνέπεια, πρέπει να τροποποιηθεί η οδηγία 2006/…/ΕΚ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ :

Άρθρο 1

Η οδηγία 2006/…/ΕΚ τροποποιείται ως εξής:

1. Στο άρθρο 19, προστίθενται οι κάτωθι παράγραφοι 3 και 4 :

« 3. Σε περίπτωση παραπομπής στην παρούσα παράγραφο, εφαρμόζεται το άρθρο 5α παράγραφοι 1 έως 4 και 5 β), καθώς και το άρθρο 7 της απόφασης 1999/468/ΕΚ, στο πλαίσιο της τήρησης των διατάξεων του άρθρου 8 της εν λόγω απόφασης.

Οι προθεσμίες που προβλέπονται στο άρθρο 5α παράγραφοι 3 γ), 4 β) και 4 ε) της απόφασης 1999/468/ΕΚ ορίζονται αντίστοιχα σε εικοσιμία ημέρες, δεκαπέντε ημέρες και ένα μήνα.

4. Σε περίπτωση παραπομπής στην παρούσα παράγραφο, εφαρμόζεται το άρθρο 5α παράγραφοι 1, 2 και 6, καθώς και το άρθρο 7 της απόφασης 1999/468/ΕΚ, στο πλαίσιο της τήρησης των διατάξεων του άρθρου 8 της εν λόγω απόφασης.

Εφόσον τα μέτρα που προβλέπονται από την Επιτροπή δεν είναι σύμφωνα με τη γνώμη της επιτροπής, ή σε περίπτωση απουσίας γνώμης, εφαρμόζεται η διαδικασία που προβλέπεται στην παράγραφο 3.

2. Το άρθρο 20 αντικαθίσταται από το ακόλουθο κείμενο:

Άρθρο 20

Προσαρμογή των παραρτημάτων και συστάσεων σχετικά με τα προσωρινά πιστοποιητικά

1. Προκειμένου να διασφαλιστεί ότι η έκδοση των δύο πιστοποιητικών που αναφέρονται στο άρθρο 3 παράγραφος 1 στοιχείο α) στηρίζεται σε τεχνικές προδιαγραφές που εγγυώνται ένα ισοδύναμο επίπεδο ασφάλειας, οποιαδήποτε αναγκαία τροποποίηση για την προσαρμογή των παραρτημάτων της παρούσας οδηγίας στην τεχνική πρόοδο ή στις σχετικές εξελίξεις που απορρέουν από τις εργασίες άλλων διεθνών οργανισμών, ιδίως της κεντρικής επιτροπής για τη ναυσιπλοΐα στο Ρήνο (στο εξής αποκαλούμενη "ΚΕΝΡ"), θεσπίζεται σύμφωνα με την κανονιστική διαδικασία με έλεγχο που αναφέρεται στο άρθρο 19 παράγραφος 4 .

Οι τροποποιήσεις αυτές πρέπει να πραγματοποιούνται ταχέως προκειμένου να διασφαλισθεί ότι οι τεχνικές απαιτήσεις που είναι αναγκαίες για την έκδοση κοινοτικού πιστοποιητικού για σκάφη εσωτερικής ναυσιπλοΐας που επιτρέπεται να εκτελούν πλόες στον Ρήνο παρέχουν επίπεδο ασφάλειας ισοδύναμο με εκείνο που απαιτείται για την έκδοση πιστοποιητικού που αναφέρεται στο άρθρο 22 της αναθεωρημένης σύμβασης για τη ναυσιπλοΐα στον Ρήνο.

2. Οποιοδήποτε μέτρο , προκειμένου να ληφθούν υπόψη περιπτώσεις που αναφέρονται στο άρθρο 5, θεσπίζεται από την Επιτροπή σύμφωνα με τη διαδικασία που αναφέρεται στο άρθρο 19 παράγραφος 2.

3. Η Επιτροπή αποφασίζει επί των συστάσεων της επιτροπής για την έκδοση προσωρινών κοινοτικών πιστοποιητικών για σκάφη εσωτερικής ναυσιπλοΐας σύμφωνα με το παράρτημα ΙΙ, άρθρο 2.19. »

3. Το παράρτημα II τροποποιείται ως εξής:

1. Το άρθρο 1.06 αντικαθίσταται από το ακόλουθο κείμενο:« Προσωρινές προδιαγραφές »Προσωρινές προδιαγραφές μπορούν να θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 19 παράγραφος 4 της παρούσας οδηγίας, όταν κρίνεται απαραίτητο, ώστε να ληφθεί υπόψη η τεχνική εξέλιξη της ναυσιπλοΐας, προκειμένου να επιτρέψει, σε επείγουσες περιπτώσεις, την εφαρμογή παρεκκλίσεων από τις διατάξεις της παρούσας οδηγίας εν αναμονή της τροποποίησής της, ή να καταστεί δυνατή η διενέργεια δοκιμών. Οι προδιαγραφές αυτές πρέπει να δημοσιεύονται και η ισχύς τους να μην υπερβαίνει τα τρία έτη. Τίθενται σε ισχύ ταυτόχρονα σε όλα τα κράτη μέλη και καταργούνται υπό τους ίδιους όρους. »

2. Το άρθρο 10.03απαράγραφος 5, αντικαθίσταται από το ακόλουθο κείμενο:

« 5. Τα συστήματα που καταιωνίζουν μικρότερες ποσότητες νερού, πρέπει να διαθέτουν έγκριση τύπου σύμφωνα με το ψήφισμα A 800 (19) του ΔΝΟ (ΙΜΟ) ή άλλο πρότυπο αναγνωρισμένο σύμφωνα με την κανονιστική διαδικασία με έλεγχο που αναφέρεται στο άρθρο 19 παράγραφος 3 της παρούσας οδηγίας. Η έγκριση τύπου πραγματοποιείται από αναγνωρισμένο νηογνώμονα ή από διαπιστευμένο ινστιτούτο ελέγχου. Το διαπιστευμένο ινστιτούτο ελέγχου πρέπει να πληροί τα ευρωπαϊκά πρότυπα σχετικά με τις γενικές προδιαγραφές για τη λειτουργία εργαστηρίων δοκιμών (EN ISO/CEI 17025: 2000). »

3. Το άρθρο 10.03β παράγραφος 1 αντικαθίσταται από το ακόλουθο κείμενο:

« 1. Πυροσβεστικά υλικά

Για την προστασία των μηχανοστασίων, των λεβητοστασίων και των αντλιοστασίων, επιτρέπεται να χρησιμοποιούνται τα εξής πυροσβεστικά υλικά στις μόνιμες πυροσβεστικές εγκαταστάσεις:

α) CO2 (Διοξείδιο του άνθρακα)·

β) HFC 227 ea (Επταφθοριοπροπάνιο)·

γ) IG-541 (52% άζωτο, 40% αργόν, 8% διοξείδιο του άνθρακα).

Άλλα πυροσβεστικά υλικά επιτρέπεται να χρησιμοποιούνται μόνο σύμφωνα με την κανονιστική διαδικασία με έλεγχο που αναφέρεται στο άρθρο 19 παράγραφος 3 της παρούσας οδηγίας. »

Άρθρο 2 Μεταφορά στην εθνική νομοθεσία

1. Τα κράτη μέλη που διαθέτουν εσωτερικές πλωτές οδούς, οι οποίες αναφέρονται στο άρθρο 1 παράγραφος 1 της οδηγίας 2006/…/ΕΚ, θέτουν σε εφαρμογή τις νομοθετικές, κανονιστικές και διοικητικές διατάξεις που είναι αναγκαίες προκειμένου να συμμορφωθούν προς την παρούσα οδηγία αρχής γενομένης από την……[11]. Ενημερώνουν αμελλητί την Επιτροπή σχετικά.

Οι διατάξεις που θεσπίζουν τα κράτη μέλη για το σκοπό αυτό περιλαμβάνουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος παραπομπής καθορίζεται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των βασικών διατάξεων εσωτερικού δικαίου που θεσπίζουν τον τομέα που διέπεται από την παρούσα οδηγία. Η Επιτροπή ενημερώνει σχετικά τα άλλα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα·… [την ίδια ημέρα με την οδηγία 2006/…/ΕΚ] .

Άρθρο 4

Η παρούσα οδηγία απευθύνεται στα κράτη μέλη που διαθέτουν εσωτερικές πλωτές οδούς όπως αναφέρονται στο άρθρο 1 παράγραφος 1 της οδηγίας 2006/…/ΕΚ.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C της , σ. .

[2] ΕΕ L 184 της 17.7.1999, σ. 23. Απόφαση που τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

[3] ΕΕ L 184 της 17.7.1999, σ. 23.

[4] ΕΕ L 200 της 22.7.2006, σ. 11.

[5] ΕΕ C της , σ. .

[6] ΕΕ C της , σ. .

[7] ΕΕ C της , σ. .

[8] ΕΕ C της , σ. .

[9] ΕΕ C της , σ. .

[10] ΕΕ L 184 της 17.7.1999, σ. 23.

[11] Δύο έτη από την ημερομηνία έναρξης ισχύος της παρούσας οδηγίας.